PRAPAT แรงต่อ 8% รับ “ภูเก็ตแซนด์บ็อกซ์” หนุนออเดอร์ทะลัก ดันกำไรโตแกร่ง!
PRAPAT แรงต่อ 8% รับนโยบาย “ภูเก็ตแซนด์บ็อกซ์” หนุนออเดอร์เครื่องล้างจาน-เครื่องทำความสะอาดพื้น-น้ำยาฆ่าเชื้อ น้ำยาซักรีด ทะลัก ดันผลงานปีนี้เติบโต
2 ก.ค. 2564

ผู้สื่อข่าวรายงานว่า ราคาหุ้น บริษัท พีรพัฒน์ เทคโนโลยี จำกัด (มหาชน) หรือ PRAPAT ณ เวลา 10.51 น. อยู่ที่ระดับ 1.83 บาท หรือ 0.13 บาท หรือ 7.65% สูงสุดที่ระดับ 1.90 บาท ต่ำสุดที่ระดับ 1.73 บาท ด้วยมูลค่าการซื้อขาย 140.09 ล้านบาท

โดยราคาหุ้น PRAPAT ปรับตัวเพิ่มขึ้นแรงรับปัจจัยบวกจากภาครัฐมีนโยบาย 1 ก.ค. เปิดรับให้นักท่องเที่ยวเดินทางเข้าจังหวัดภูเก็ตได้ เป็นปัจจัยหนุนให้ลูกค้ากลุ่มโรงแรมเริ่มทยอยสั่งออเดอร์สินค้าของบริษัท ทั้งในส่วน เครื่องล้างจาน-เครื่องทำความสะอาดพื้น-น้ำยาฆ่าเชื้อ น้ำยาซักรีด ไปใช้ในโรงแรมเพิ่มเติม
ขณะที่ นายวีระพงค์ ลือสกุล ประธานเจ้าหน้าที่บริหาร PRAPAT เปิดเผยว่า แนวโน้มผลประกอบการไตรมาส 2/64 คาดโตต่อเนื่อง จากไตรมาสแรกที่มีรายได้ 193.49 ล้านบาท และกำไรสุทธิ 3.84 ล้านบาท เนื่องจากบริษัทได้รับคำสั่งซื้อ (ออเดอร์) กลุ่มผลิตภัณฑ์ฆ่าเชื้อจากลูกค้าใหม่ๆ อาทิ จากองค์การบริหารส่วนจังหวัด (อบจ.), องค์การบริหารส่วนตำบล (อบต.), สนามบินหัวเมืองใหญ่ รวมถึงหน่วยงานราชการ มากขึ้น